Statistika mill-Eurostat turi li Malta, l-Polonja, l-Belġju u l-Awstrija kellhom l-akbar tnaqqis fil-bejgħ bl-imnut matul ix-xahar tal-Lulju. Skont iċ-ċifri tal-Eurostat it-tnaqqis fil-bejgħ mill-ħwienet f’Malta kien ta’ 2.5 fil-mija li kienet l-ogħla rata fil-pajjiżi tal-Unjoni Ewropea. Liċ-ċifri juru li l-bejgħ bl-imnut fil-pajjiżi tal-Unjoni Ewropea f’Lulju kien 0.4 fil-mija inqas minn Ġunju. L-akbar żieda fil-bejgħ kienet reġistrata fil-Lussemburgu, fl-Estonja u fir-Rumanija. Fi stqarrija l-Partit Nazzjonalista (PN) qal li dan huwa sinjal ieħor li jfisser li l-poplu Malti u Għawdxi qed jonqsulu l-flus mill-but. Il-PN esprima tħassib  għax qal li dan huwa r-raba’ tnaqqis fl-aħħar sitt xhur li jindika li l-problema qed issir aktar stutturali u li s-sitwazzjoni f’Malta mhix il-frott ta’ xi sitwazzjoni internazzjonali għax fil-medja l-ħwienet tal-Unjoni Ewropea esperjenzaw tkabbir pożittiv. Il-PN appella lill-Gvern biex fil-baġit għas-sena d-dieħla jieħu inizjattivi konkreti li jerġgħu iqajmu l-attività ekonomika fil-pajjiż u jħallu aktar flus fil-bwiet tan-nies.